《制幕孙君即益昌舍馆叠石栽竹于盆池索赋》
宋代·程公许

好山意度如高人，偃蹇那肯来朱门。青油幕中盛快士，爱山惟恐不能致。

昭亭东望天一涯，武担亦复归迟迟。开窗延得竹君瘦，借竹为媒来石友。

烟云吐吞一席间，瓦盆取月湖海宽。羽书撤警文书省，一炷水沉销日永。

不嗔邻客唤门频，支颐对玩玉嶙峋。平生我亦烟霞痼，强拟为君援笔赋。

破除几许白云腴，肠枯搜搅一句无。昨宵梦怕大刀折，诗债未偿宁许别。

从君差乐休念归，剩借前箸裨筹帷。主公威声劘敌垒，旆旌行拂终南翠。

若携诸吏上峥嵘，容我后乘陪载赓。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。